Document ID: 31995R1244

Komisijas Regula (EK) Nr. 1244/95
(1995. gada 31. maijs),
ar ko groza Regulu (EK) Nr. 1431/94, ar ko nosaka sīki izstrādātus noteikumus Padomes Regulā (EK) Nr. 774/94 paredzētā ievešanas režīma piemērošanai mājputnu gaļas nozarē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 29. marta Regulu (EK) Nr. 774/94, ar ko atklāj dažas Kopienas tarifa kvotas augstākā labuma liellopu gaļai un cūkgaļai, mājputnu gaļai, kviešiem un kviešu un rudzu graudu maisījumam, un klijām, atsijām un pārējiem atlikumiem un paredz to pārvaldību [1], un jo īpaši tās 7. pantu,
ņemot vērā Padomes 1994. gada 22. decembra Regulu (EK) Nr. 3290/94 par lauksaimniecības nozarē vajadzīgajiem pielāgojumiem un pagaidu pasākumiem, lai īstenotu daudzpusējo tirdzniecības sarunu Urugvajas kārtā noslēgtos nolīgumus [2], un jo īpaši tās 3. panta 1. punktu,
tā kā Komisijas Regula (EK) Nr. 1431/94 [3], kurā jaunākie grozījumi izdarīti ar Regulu (EK) Nr. 406/95 [4], nosaka sīki izstrādātus noteikumus Regulā (EK) Nr. 774/94 paredzēto ievešanas pasākumu piemērošanai putnu gaļas nozarē;
tā kā daudzpusējo tirdzniecības sarunu Urugvajas kārtā noslēgtais un ar Padomes Lēmumu 94/800/EK [5] apstiprinātais lauksaimniecības nolīgums atcēla ievedmuitas maksājumus un paredzēja tikai vienotā muitas tarifa nodokļus; tā kā tāpēc attiecīgi būtu jāpielāgo Regula (EK) Nr. 1431/94;
tā kā, lai nepieļautu spekulāciju un ņemot vērā uzkrāto pieredzi, jo īpaši attiecībā uz pretendentu lielo skaitu, jāpielāgo nosacījumi attiecībā uz pieeju sistēmai, lai neietvertu tos uzņēmējus, kas neparedz izmantot sertifikātus savām vajadzībām;
tā kā Mājputnu gaļas un olu pārvaldības komiteja nav iesniegusi atzinumu tās priekšsēdētāja noteiktajā termiņā,
IR PIEŅĒMUSI ŠO REGULU.
1. pants
Regulu (EK) Nr. 1431/94 groza šādi.
1) Regulas 3. panta a) apakšpunktu aizstāj ar šādu apakšpunktu:
"a) personām, kas pretendē uz importa licencēm, jābūt fiziskām vai juridiskām personām, kuras pieteikumu iesniegšanas laikā dalībvalstu kompetentajām iestādēm var pietiekami pierādīt, ka katrā no diviem kalendāra gadiem pirms licences pieteikuma iesniegšanas tās ir importējušas vismaz 80 tonnas (produktu svars) produktu ar KN kodu 0207, 160231 vai 160239. Tomēr šīs sistēmas atvieglojumi neattiecas uz mazumtirdzniecības uzņēmumiem vai restorāniem, kas savus produktus pārdod galīgajiem patērētājiem.";
2) Regulas I, II un III pielikumā vārdu "maksājums" aizstāj ar vārdiem "vienotā muitas tarifa nodoklis" attiecīgajā locījumā.
2. pants
Šī regula stājas spēkā 1995. gada 1. jūnijā.
Regula uzliek saistības kopumā un ir tieši piemērojama visās dalībvalstīs.
Briselē, 1995. gada 31. maijā

Labels: 3
15
17